Predkladacia správa

Návrh zákona, ktorým sa mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) sa predkladá na základe Programového vyhlásenia vlády Slovenskej republiky na roky 2012 – 2016 a Plánu legislatívnych úloh vlády Slovenskej republiky na 2. polrok 2012.

Účelom návrhu zákona je zlepšiť právnu úpravu bezpečnosti a ochrany zdravia pri práci, a to zmenou podmienok účasti zamestnancov na rekondičných pobytoch, vymedzením činností, pri ktorých bude zdravotná spôsobilosť na prácu podmienkou na vydanie preukazu, osvedčenia alebo dokladu o absolvovaní výchovy a vzdelávania na obsluhu a vykonávanie niektorých činností. Ďalej sa navrhuje vydávanie osvedčení a preukazov fyzickým osobám na vykonávanie činností uvedených v § 14 ods. 1 zákona č. 124/2006 Z. z. inšpektorátmi práce a precizuje sa text niektorých ustanovení. Návrh zákona sa tiež predkladá s cieľom reagovať na poznatky vyplývajúce z aplikačnej praxe.

Návrh zákona bude mať pozitívny vplyv na vytvorenie bezpečných a zdravie neohrozujúcich pracovných podmienok a dôslednejšie zabezpečovanie bezpečnosti a ochrany zdravia pri práci, na vylúčenie alebo zníženie počtu pracovných úrazov, chorôb z povolania a iných poškodení zdravia z práce. 

Návrh zákona má vplyv na rozpočet verejnej správy, na podnikateľské prostredie a na informatizáciu spoločnosti uvedený v doložke vybraných vplyvov.

Návrh zákona bol zaslaný prostredníctvom Portálu právnych predpisov 16. novembra 2012 na medzirezortného pripomienkového konania povinne pripomienkujúcim subjektom a ostatným subjektom, ktorých sa problematika návrhu zákona týka, spolu 55 pripomienkujúcim subjektom. Výsledky pripomienkového konania sú uvedené vo vyhodnotení pripomienkového konania.

So sociálnymi partnermi trvajú tieto rozpory:
Konfederácia odborových zväzov Slovenskej republiky žiada
-	vypustiť hluk ako faktor pracovného prostredia, pri ktorom nie je splnená podmienka účelnosti rekondičného pobytu [teda žiada v § 11 ods. 3 vypustiť písmeno g)];

Asociácia zamestnávateľských zväzov a združený Slovenskej republiky
-	nesúhlasí s doplnením § 7 odsekmi 8 a 9,
-	navrhuje doplniť medzi faktory pracovného prostredia, pri ktorých nie je splnená podmienka účelnosti rekondičného pobytu, faktor ionizujúce žiarenie,
-	navrhuje vypustiť novelizačné body týkajúce sa rekondičných pobytov,
-	nesúhlasí s tým, aby po odobratí oprávnení na vykonávanie činností podľa zákona č. 124/2006 Z. z. a osvedčenia bezpečnostného technika bolo možné opätovne požiadať o ich vydanie až po uplynutí jedného roka.